**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS ŠVIETIMO ĮSTAIGŲ, ĮGYVENDINANČIŲ IKIMOKYKLINIO IR PRIEŠMOKYKLINIO UGDYMO PROGRAMAS, 2021–2025 METŲ TINKLO PERTVARKOS BENDROJO PLANO PATVIRTINIMO“ PROJEKTO**

**1. Projekto rengimą paskatinusios priežastys.** Šis sprendimo projektas parengtas, siekiant formuoti Klaipėdos miesto gyventojų poreikius atitinkantį ikimokyklinio ir priešmokyklinio ugdymo programas teikiančių švietimo įstaigų tinklą.

**2. Parengto projekto tikslai ir uždaviniai.** Sprendimo projekto tikslas – Klaipėdos švietimo įstaigų (toliau – IPUĮ), įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo planoprojekto (toliau – Bendrasis planas) tikslas – numatyti ir įgyvendinti IPUĮ tinklo pertvarkos priemones, sudarančias galimybes ugdymo prieinamumui, kokybei bei veiksmingam išteklių naudojimui.

IPUĮ tinklo pertvarkos uždaviniai:

1. Sudaryti sąlygas IPU poreikio tenkinimui.

2. Užtikrinti ugdymo kokybę ir įvairovę.

3. Optimizuoti žmogiškųjų ir materialinių išteklių naudojimą.

4. Reorganizuoti įstaigas, neatitinkančias optimalios įstaigos kriterijų.

**3. Kaip šiuo metu yra teisiškai reglamentuojami projekte aptarti klausimai.** IPUĮ tinklas kuriamas, pertvarkomas, įgyvendinant Lietuvos Respublikos vietos savivaldos įstatymu savivaldybėms priskirtą savarankiškąją funkciją (ikimokyklinio ugdymo organizavimas), vadovaujantis Lietuvos Respublikos švietimo įstatyme nustatytais švietimo sistemos principais (lygios galimybės, kontekstualumas, veiksmingumas, tęstinumas). Šiuo metu galiojančio Bendrojo plano nėra.

**4. Kokios numatomos naujos teisinio reglamentavimo nuostatos ir kokių rezultatų laukiama.** Ruošiant Bendrojo planoprojektą, buvo išanalizuota ikimokyklinio ir priešmokyklinio ugdymo situacija Klaipėdos mieste, įvertintos demografinės tendencijos, prognozuotas ugdymo poreikis, numatytos ugdymo vietų didinimo galimybės ir parengtas priemonių įgyvendinimo planas.

Bendrajame plane numatoma švietimo paslaugų įvairovė, teikiamos švietimo programos, IPUĮ veiklos ar struktūros pertvarkymas bei įstaigų reorganizavimas. IPUĮ struktūros pertvarka ar reorganizavimas vykdomas, vadovaujantis Lietuvos Respublikos civiliniu kodeksu, atskirais juridinių asmenų teisines formas reglamentuojančiais įstatymais, Lietuvos Respublikos švietimo įstatymu ir kitais teisės aktais.

Sprendžiant ikimokyklinio ugdymo prieinamumo problemą Šiaurinėje ir Centrinėje miesto teritorijose, Bendrajame plane numatomos šios priemonės: 2021 arba 2022 metais perkėlus Tauralaukio progimnazijos 1–8 klases į naują pastatą (Senvagės g.), pakeisti „Varpelio“ mokyklos-darželio struktūrą į lopšelio-darželio struktūrą, įsteigiant 4 ikimokyklinio ugdymo grupes; esamą Tauralaukio progimnazijos pastatą rekonstruoti į lopšelio-darželio pastatą, padidinant 60–100 ikimokyklinio ugdymo vietų skaičių (bendruomenei pageidaujant, gali būti ugdomi ir 1–4 klasių mokiniai); po lopšelio-darželio „Svirpliukas“ pastato rekonstrukcijos įsteigti papildomai 80–100 ugdymosi vietų. Įvykdžius Bendrajame plane numatytų įstaigų reorganizavimą, sumažės lopšelių-darželių kaip atskirų juridinių vienetų, mažiau reikės įstaigų vadovų (skelbiamuose konkursuose dalyvauja mažai asmenų arba jie neįvyksta, nes nėra pretendentų); mažiau lėšų būtų skiriama IUĮ administravimo pareigybėms finansuoti. Racionaliau naudojant lėšas, jų daugiau būtų galima skirti švietimo pagalbai, ugdymo kokybei gerinti.

Siekiama, kad Klaipėdos miesto IPUĮ tinklas būtų optimalus ir skiriamos IPUĮ lėšos racionaliai naudojamos.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Mažinant savarankiškų įstaigų skaičių, mažės administracijos ir kitų darbuotojų skaičius, o tai sukels nepasitenkinimą. Sprendžiant šią problemą, įstaigų vadovams, kuriems galioja kadencija, bus siūloma vadovauti kitoms įstaigoms, kurių vadovų kadencijos bus pasibaigusios, o kitiems darbingo amžiaus darbuotojams – kitos pareigybės ar laisvos darbo vietos.

Pertvarkos ar reorganizavimo procese dalyvaujančios įstaigos galimai priešinsis pokyčiams. Dėl kiekvienos tokios įstaigos Savivaldybės taryba priims sprendimus atskirai, tvirtinant reorganizavimo sąlygas ir kitus su reorganizavimo procedūromis susijusius dokumentus.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Sprendimui įgyvendinti reikės parengti reorganizuojamų įstaigų sprendimų projektus pagal Bendrajame plane numatytus terminus. Juos parengs Švietimo skyriaus specialistai.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Po IUĮ reorganizacijos bus racionaliau naudojami tiek žmogiškieji, tiek ir materialiniai ištekliai. Reorganizavimo procese dalyvautų 12 įstaigų, metinė lėšų ekonomija būtų 579 000 Eur (paskaičiuota be išeitinių išmokų atleidžiamiems darbuotojams).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Ruošiant sprendimo projektą, atsižvelgta į Klaipėdos miesto savivaldybės mero 2020 m. gegužės 27 d. potvarkiu Nr. AD1-681 „Dėl darbo grupės sudarymo“ (potvarkio pakeitimas 2020-11-03 Nr. M-65) sudarytos darbo grupės vertinimus, pastabas ir pasiūlymus. Sprendimo projektą vertino visos IPUĮ tarybos, Klaipėdos miesto savivaldybės švietimo tarybos nariai. Sprendimo projektui be pastabų ir siūlymų pritarė 29 įstaigos, pasiūlymus ar pastabas pateikė 18 įstaigų, 3 įstaigos Bendrajam planui nepritarė (lopšelis-darželis „Boružėlė“, darželis „Gintarėlis“, „Varpelio“ mokykla-darželis). Vertinimai ir pasiūlymai aptarti darbo grupės posėdyje 2020-12-02. Atsižvelgta į Švietimo tarybos ir 14 įstaigų siūlymus ir pastabas (dėl kai kurių siūlymų, susijusių su etatų skaičiumi ir pareigybėmis bus priimti kiti teisės aktai, nes nėra šito sprendimo objektas). Pertvarkos ar reorganizavimo procese dalyvaujančios įstaigos siūlė nevykdyti pokyčių (lopšeliai-darželiai „Linelis“, „Šaltinėlis“, „Boružėlė“, darželis „Gintarėlis“, „Varpelio“ mokykla-darželis) ar pasirinkti kitą reorganizavimo variantą (lopšeliai-darželiai „Pingvinukas“, „Putinėlis“). Į šiuos siūlymus neatsižvelgta, kadangi Savivaldybės tarybai dėl kiekvienos tokios įstaigos bus teikiami atskiri sprendimų projektai.

**9. Sprendimo projekto autorius ar autorių grupė, sprendimo projekto iniciatoriai.** Švietimo skyriui sprendimo projektą pavedė parengti Klaipėdos miesto savivaldybės meras. Bendrąjį planą parengė darbo grupė, sudaryta mero potvarkiu.

**10. Kiti reikalingi pagrindimai ir paaiškinimai.** Nėra.

PRIDEDAMA:

Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė